
Om forfatteren

Gaute Lund Rønnebu (f. 1988) er historiker med doktorgrad fra UiT Norges arktiske universitet. Han har i flere år jobbet med formidling av norsk okkupasjonshistorie. Boken om Rød- saken er skrevet etter et treårig prosjekt ved HL-senteret og er Rønnebus første utgivelse.

Om boken

I flere tiår har «tilfellet Knut Rød» stått i sentrum for en betent debatt om  norsk delaktighet i folkemordet på jødene.

Under okkupasjonen arresterte norsk politi nærmere 800 jødiske menn, kvinner og barn. De overlot dem til tyske vakter for å bli deportert ut av landet. Nesten alle møtte en brutal død i nazistenes gasskamre.

Etter krigen nektet ikke politiinspektør Knut Rød for å ha ledet aksjonene mot jødene i Oslo-området høsten 1942.  Likevel frifant lagmannsretten ham i to omganger for bistand til fienden. Deretter forsvant saken lenge fra offentligheten. Da den dukket opp igjen, var det som «landssvikoppgjørets merkeligste».

Hvordan kunne en uklar forbindelse til motstandsbevegelsen bety mer enn hans sentrale rolle i forfølgelsen av uskyldige mennesker? Var det noen som etter krigen trakk i trådene for å få Rød frikjent? Hvorfor tok det så lang tid før omfanget av den norske forbrytelsen mot jødene kom frem i dagens lys?

I Forbrytelse uten straff går forfatter og historiker Gaute Lund Rønnebu tett inn på både rettsprosessen, de historiske kildene og de ulike oppfatningene som har kommet til uttrykk i debatten. Resultatet utfordrer både fortidens og nåtidens syn på Rød-saken.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

Dom 4094

LAGDOMMER JOHAN MUNTHE CAPPELEN viste tegn til utålmodighet. Den tiltalte hadde så langt uttalt seg om partimedlemskapet sitt i Nasjonal Samling og hvordan han kom inn i Statspolitiet under okkupasjonen.

«Men så vil jeg gjerne ha Deres forklaring om den mere alvorlige del av tiltalen – jødearrestasjonene», sa lagdommeren.

«Jeg hadde ikke annen befatning med saken enn den tekniske side ved utsettelsen av politifolk for å foreta arrestasjonene», lød svaret.

«Det falt Dem ikke inn å si nei til denne aksjon?» fortsatte Cappelen.

«Jeg sa at jeg ikke forsto den, for vi hadde jo ikke noe jødeproblem i Norge. Siden forsto jeg at det var tyskerne som sto bak. Ved den andre aksjon mot de kvinnelige jøder, ble det på forhånd sagt ifra at disse skulle sendes til Tyskland.»

«Hva gjorde De da?»

«Om jeg hadde nektet, så hadde jødeaksjonen allikevel gått sin gang.»

«Jo, det tror jeg også, men hadde De nektet, så hadde De ikke i dag vært medansvarlig for dette.» [1]

Tre dager senere, mandag 4. februar 1946, mente flertallet av rettens dommere å kunne fastslå at den tiltalte i krigsårene ikke hadde gått inn i Nasjonal Samling og Statspolitiet for å yte fienden bistand, «men tvert imot for å motarbeide ham». Handlingene var derfor ikke å anse som brudd på straffebudene i tiltalen.

Cappelen tok dissens. Også han fant det bevist at den tidligere politiinspektøren hadde bedrevet et viktig arbeid til nytte for motstandsbevegelsen, men han var sterkt uenig i at det kvalifiserte til frifinnelse. Særlig alvorlig var arrestasjonene av jødene høsten 1942: «Jeg mener at tiltalte på dette tidspunktet da en av tyskernes største skjendselshandlinger i Norge fant sted – sviktet som politimann», sa lagdommeren.

Riksadvokaten anket frifinnelsen og fikk medhold i Høyesterett i august samme år. Da saken kom opp på nytt i lagmannsretten i april 1948, gikk den tiltalte igjen fri etter det som denne gangen var en enstemmig avgjørelse.

Landssviksaken ble arkivert som dom 4094.

*

«Jeg skulle vært sendt til Auschwitz», sa kunstneren Victor Lind til VG i mars 2006, «men de fant oss ikke.» [2] For første gang stilte han ut statuen Gjerningsmannen. Figurens bekledning var umiskjennelig en nazi-tysk uniform og posituren en like utvetydig Hitler-hilsen. Men det var en norsk tjenestemann som var navngitt på granittsokkelen:

Politiinspektør

KNUT RØD

1900–1986

 

Sjef for Statspolitiet i Oslo

Medlem av NS

 

Ledet arrestasjonene

av jødene i Oslo

som ble

sendt til Auschwitz

26. november 1942

 

Frikjent av norsk rett 1948

Ansatt i Oslopolitiet til 1965

 

Lind fikk ros for sitt sterke budskap om domstolenes manglende ansvarliggjøring av nordmennene som bidro til utryddelsen av jødene under andre verdenskrig. Han møtte likevel også skepsis til den ensidige fremstillingen hans av Rød som nazistisk gjerningsmann.

På en annen del av statuens sokkel het det: «Minnesmerket står til dommen fra 9. april 1948 er opphevet.» Den uforsonlige betingelsen ledet til en oppblussing av debatten om en av det norske landssvikoppgjørets mest omstridte saker.


Tilfellet Knut Rød

OVER ET RUTETE SLIPS som sitter noe skjevt på en lys skjorte med oppbrettede ermer, ser et par smale øyne rett inn i kameralinsen. [3] Bildet er tatt 10. juli 1945 på Ilebu utenfor Oslo, hvor tusenvis av landssviksiktede satt fengslet i månedene etter frigjøringen mens de ventet på å få vite om eller når saken deres skulle opp for domstolene.

Mot slutten av den tyske okkupasjonen hadde norske politimyndigheter i eksil utarbeidet «Liste nr. 1 over personer som er mistenkt for grovere arter av landssvik». Der var Knut Rød oppført som inspektør i Statspolitiet og medlem av Nasjonal Samling. Den 14. mai utstedte politimesteren i hovedstaden en arrestordre mot ham. [4]

Da fangebildet på Ilebu ble tatt, hadde Rød sittet i varetekt i nesten to måneder. Han hadde nettopp fylt 45 år. Ansiktsuttrykket er vanskelig å lese. Er det behersket og selvsikkert? Viser det en redsel for hva som venter, eller er han bekymringsløs? Er det kanskje ingen av delene – men et resultat av at han i øyeblikket gjør akkurat det fotografen ber om?

Røds landssvikprosess skulle komme til å vare i nesten fem år. Den endte med to frifinnelser og at han fikk tilbake sin gamle stilling i politiet. I mars 1950 skrev avisen Nationen om «tilfellet Knut Rød». Deretter forsvant saken fra den offentlige bevisstheten i tre tiår.

Først rundt 1980 dukket den opp igjen i forbindelse med en ny og forsterket interesse for den norske medvirkningen til deportasjonen av nærmere 800 jøder fra landet under andre verdenskrig. Da ble den kalt for landssvikoppgjørets «merkeligste rettssak».

Siden har «tilfellet Knut Rød» stadig blitt diskutert. Hvordan lagmannsretten kunne komme frem til frifinnelse, har vært det sentrale spørsmålet, men bredden i problemstillingene som har blitt reist rundt saken, gjenspeiles i bakgrunnen til ordskiftets ulike deltakere: jurister, historikere, kriminologer, kunstnere, sosiologer, journalister, filosofer og forfattere har engasjert seg, i tillegg til holocaustoverlevende, ofrenes etterkommere og en rekke andre samfunnsborgere.

Diskusjonene har dreid seg om frifinnelsesdommenes rettslige, historiske og moralske sider, hva sakens dokumenter forteller og ikke forteller om det som skjedde, og om jødenes stilling i samfunnet under og etter okkupasjonen. Til sammen har debatten blitt en labyrint og både Røds reelle handlinger og domstolenes vurdering av dem har dermed vært krevende å forklare, enn si fastslå med sikkerhet. Bak alt sammen ligger en antakelse om at saken rommer svar på noe større – om det norske medansvaret for holocaust og vårt eget forhold til folkemordet på jødene. Rettsprosessen mot Rød lar seg i dag, 80 år senere, derfor vanskelig skille fra sin egen forhistorie så vel som fra ettervirkningene den har hatt.

I tillegg til selve frifinnelsesdommene fra 1946 og 1948 består Røds landssvikmappe i Riksarkivet av en mengde avhørsreferater, erklæringer, attester, korrespondanser og rapporter. Etterforskningen og rettssakene involverte en rekke aktører, noen av dem prominente og beryktede navn fra norsk krigs- og okkupasjonshistorie, som på et eller flere tidspunkt krysset veier eller gjorde seg erfaringer med Rød og har etterlatt besnærende avtrykk i materialet.

De etter hvert mangfoldige gjengivelsene av saken i litteraturen, populærkulturen og forskningen har lagt til ytterligere spor fra mange andre landssvikprosesser, Statspolitiet og tyske institusjoner, presse og media og ulike personarkiver. Disse kildene er langt fra ferdig utforsket, og de ulike måtene Rød-saken har blitt tolket på, har heller ikke vært gitt noen helhetlig fremstilling tidligere. Denne boken er ikke en biografi over Rød, men en tredelt historisk undersøkelse som gir et overblikk over kompleksiteten i saken og viser hvordan den har blitt til et fenomen i norsk offentlighet.

Først gjennomgås rettssakene mot Rød og deres omstendigheter i siste halvdel av 1940-årene. Hva kan vi vite om det som kom frem i rettssalen, hvilke spørsmål var det domstolene behandlet, og hva var reaksjonene på frifinnelsene i samtiden?

Bokens andre del viser hvordan forfølgelsen av jødene i Norge ble fremstilt i tiårene etter krigen, hvor det ble av oppmerksomheten rundt Rød i denne perioden, og hvordan det etter hvert igjen ble rettet søkelys mot landssviksaken hans.

Den tredje og avsluttende delen følger de siste 35 årenes offentlige meningsutveksling om frifinnelsene. Dette sees opp mot den parallelle kunnskapsutviklingen og de skiftende historiske perspektivene på holocaust i Norge. Utgangspunktet er at Rød-saken har fylt funksjonen som et prisme for debatten om det norske medansvaret for folkemordet på jødene.

Hittil lite eller helt ubenyttet historisk materiale kaster underveis også lys over nye sider ved «tilfellet Knut Rød». Ambisjonen er å holde muligheten åpen: Finnes det en vei ut av labyrinten?


DEL I

Rettssakene

 

 

«Hvis det er sant, er det

unødvendig med vitner.»

Æsops fabler


I tiden etter frigjøringen var det et mylder av politiske hensyn og krav som skulle håndteres. Gjenopprettelsen av demokratiet og rettsstaten måtte skje i en anspent situasjon, som landet, folket og systemet aldri hadde opplevd før. Det moralske bildet var ofte komplisert, og skillet mellom rett og galt var ikke nødvendigvis det samme juridisk som sosialt.

Krigens ofre var mange. Men hvilken plass fikk jødene i landssvikoppgjøret, de som under okkupasjonen på det mest brutale vis hadde blitt arrestert og deportert eller drevet på desperat flukt fra Norge?

Den tidligere politiinspektøren Knut Rød ble i mai 1945 siktet for å ha hatt en ledende rolle i aksjonene i Oslo som til slutt førte flere hundre av jødene i døden i nazistenes gasskamre. Kunne det være noen tvil om at han måtte straffes?


Freden og oppgjøret (1945)

DEN 32 ÅR GAMLE juristen Johs. Andenæs satte seg bak mikrofonen i lokalene til Norsk Rikskringkasting. Det hadde blitt midten av mai 1945, og i det frigjorte folket fantes det sterke forventninger til det kommende oppgjøret med landssvikerne. Ved avslutningen av andre verdenskrig i Europa lot befolkningen i flere tyskokkuperte land sin lenge undertrykte aggresjon mot nazistene og deres medløpere komme til uttrykk som voldsutøvelse og lynsjinger. Med sitt tidlige bud om omfattende straffeforfølgelse hadde norske eksilmyndigheter håpet å forebygge en slik selvtekt. Som nyutnevnt konsulent ved Riksadvokatens kontor var Andenæs’ oppdrag å understreke betydningen av å holde fast ved en statsforfatning som, med hans ord, «forbyr ikke bare å straffe uten dom, men også å straffedømme uten etter lov». [5]

Eksilregjeringen i London hadde utarbeidet flere provisoriske anordninger med sikte på et bredt og effektivt rettslig oppgjør med okkupasjonsregimets hjelpere så fort krigen var over. Hensikten var ikke bare å slå ned på dem som aktivt kjempet for nazistenes sak, men også på dem som støttet forræderen Vidkun Quisling og hans bevegelse.

I 1941 valgte eksilregjeringen å ta dødsstraff inn igjen i den borgerlige straffeloven. [6] I januar 1942 fulgte et dekret som kriminaliserte tilslutning til Nasjonal Samling (NS), partiet som sto for undergraving av landets konstitusjon.

For å skaffe legitimitet for anordningene og det planlagte rettsoppgjøret hos dem som drev motstandskamp på norsk jord, førte Justisdepartementet i London fra 1943 en løpende dialog med hjemmefrontens ledelse. Den nedsatte en egen lovkomité med juristene Wilhelm Thagaard, Erik Solem, Sven Arntzen og Jens Chr. Hauge som skrev utkast til en ny og samlet anordning. De første årene etter krigen kom de tre sistnevnte til å inneha rollene som henholdsvis lagmann, riksadvokat og forsvarsminister – og alle kom på hver sin måte også til å få direkte berøring med Knut Røds sak.

Like før jul i 1944 vedtok Kongen i statsråd den nye landssvikanordningen. Den avløste de tidligere bestemmelsene, men var også selv provisorisk. Anordningens § 2 stadfestet at medlemskap i NS og partitilknyttede organisasjoner helt fra invasjonsdagen 9. april 1940 var forbudt. Det samme gjaldt utilbørlig berikelse for utførte tjenester og annen understøttelse av fienden som allerede var omtalt i den borgerlige eller militære straffeloven av 1902.

§ 86 i den borgerlige straffeloven var den juridiske hovedbestemmelsen som skulle ligge til grunn for landssvikoppgjøret. Den gjaldt den «som retsstridig bærer vaaben mod Norge, eller som under en krig, hvori Norge deltager, eller med saadan krig for øie yder fienden bistand i raad eller daad eller svækker Norges eller nogen med Norge forbunden stats stridsevne».

Paragrafen rammet bredt, men det var ikke praktisk mulig å straffe alle slik den sto, siden minimumsstraffen var tre års fengsel og svært mange ville kunne falle inn under den. Eksilmyndighetene beregnet antallet NS-medlemmer til å ligge i overkant av 40 000, og med de svært ulike artene og gradene av samarbeid med fienden som okkupasjonen ellers hadde skapt, antok de at det totale antallet saker ville komme på rundt 50 000. [7] Det var derfor helt sentralt at landssvikanordningen la opp til utstrakt bruk av tvangsarbeid, bøter og inndragning som alternativ reaksjon avhengig av den straffbare handlingens omfang og karakter, samt tap av borgerlige rettigheter for en periode. [8] Anordningens § 5 åpnet dessuten for bortfall av straff «for mindre alvorlige forhold, når gode gjerninger ellers var utført».

På tross av bekymringene blant både innbyggere og myndigheter for ukontrollerbare tilstander lik dem som oppsto på det raserte europeiske kontinentet, gikk overgangen til fred nokså rolig for seg i Norge. Delvis skyldtes det at styringsforholdene var avklart på forhånd. En alliert militærkommando rykket inn sammen med hjemmefrontstyrkene mens offentlige institusjoner i hovedsak var intakte. Presse og radio kunne også tas i bruk umiddelbart. Dette gjorde det mulig å opprettholde en viss felles orden til konge og regjering var tilbake og Stortinget kunne samles igjen.

Omstendighetene var ekstraordinære og utfordringene mange, men nasjonaldagen ble feiret over hele landet «i seierens og samlingens tegn», som Aftenposten skrev. [9] Regnet falt over hovedstaden utover morgenen, og på Akershus festning var det utendørs gudstjeneste klokken åtte. Da biskop Eivind Berggrav minnet om at også «denne 17de mai har skyer», siktet han likevel ikke til været, men de sterke spenningene som hadde bygget seg opp mellom nordmenn, også nære og kjente, gjennom fem års okkupasjon. [10] Folket ville helst se fremover og ta med seg kun det beste fra kampens tid, fortsatte Berggrav, før han la til: «Men til det beste hører det verste.» [11] Fem måneder senere skulle biskopen få en telefon fra etterforskerne ved politiets landssvikavdeling, som ville vite hans mening om Knut Rød.

Å få rettsstaten på bena igjen innebar også å få oppgjøret «med quislingenes politiske konkursbo» hurtig og effektivt overstått, slik den kommende diplomat Einar Ansteensen skrev i et innlegg i Verdens Gang: «Det er en bør vi må laste av oss. Før det er gjort, er ikke befrielsen fullstendig», la han til. [12] I en annen kronikk i samme avis uttrykte Erik Solem at det lovverket som nå var på plass, ga gode utsikter til et riktig og rettferdig oppgjør med landssvikerne. Den erfarne dommeren minnet om at det var en «overmåte vanskelig og omfattende» oppgave de norske domstolene sto overfor. [13]

Det var samtidig langt fra full enighet om det kommende rettsoppgjørets innretning. Den fremtredende juristen Jon Skeie, landets eneste professor i strafferett, var blant de mest skeptiske til landssvikanordningen og det han så på som «ugyldige eller i beste fall meget omtvistelige» avvik fra Grunnloven samt en overkjøring av maktfordelingsprinsippet. [14] Det oppsto ikke minst diskusjoner om hvorvidt det å straffe noen for NS-medlemskap innebar å gi en lov tilbakevirkende kraft, og i tillegg var gjeninnføringen av dødsstraff spesielt omstridt.

For å informere om og klargjøre hvilke premisser og prinsipper som lå til grunn for den planlagte rettsprosessen, sendte NRK fra 21. mai en serie radioforelesninger. [15] Johs. Andenæs var førstemann ut under tittelen «Grunnlov og rettssikkerhet». Etter påminnelsen om rettsstatens grunnsetninger om lov og dom opplyste han «at bestemmelsene i landssvikanordningen skal anvendes på de små syndere, bestemmelsene i straffeloven for de mer graverende tilfellene». [16]

Heller ikke landssvikanordningen dekket imidlertid alle eventualiteter og mulige varianter. Rettsstatsprinsippet kunne dermed, innrømmet Andenæs, føre «til at handlinger som alle anstendige mennesker er enige om fortjener straff, må passere upåtalt, fordi lovgivningen ikke har vært forutseende nok til å tenke på tilfellet». [17]

To dager etter at det første foredraget gikk ut over eteren, publiserte flere norske aviser en lang liste over mistenkte landssvikere som politiet hadde pågrepet siden frigjøringen. Én av dem var den tidligere statspolitimannen og NS-eren Knut Rød. I en parentes bak navnet hans opplyste pressen om det tredje punktet som politimesteren hadde påført arrestordren: Rød var «lederen av aksjonen mot jødene i Oslo». [18]

Politiet og krigen

På et kurs for nyutnevnte statsadvokater tidlig i juni 1945 redegjorde rikspolitisjefen, Andreas Aulie, for den prekære situasjonen etaten hans sto i. Ved «rikets frigjøring» hadde rundt 2200 embets- og tjenestemenn i politiet som hadde vært medlem av NS, blitt suspendert eller fjernet. Politistyrken var skåret kraftig ned «og altfor liten til å klare den veldige arbeidsbyrde som nu kommer i forbindelse med frigjøringen og opprydningen», forklarte han. [19] Halveringen av tilgjengelige tjenestemenn gjorde det påtrengende å få i gang opprydningen og å bringe de klarerte tilbake i tjeneste. [20]

Politiets rolle under krigen skilte seg fra den de fleste andre norske offentlige institusjoner hadde spilt. Det todelte okkupasjonsregimet som ble etablert i slutten av september 1940, besto av en norsk marionettregjering som var dominert av Nasjonal Samling, men var kontrollert av et tysk sivilt styre under ledelse av Hitlers personlig utnevnte stattholder, rikskommissær Josef Terboven. Regimets ambisjon var å vinne nordmennene over til nasjonalsosialismens sak. Som en del av nyordningen av samfunnet ble det opprettet et eget politidepartement med NS-koryfeen Jonas Lie som såkalt kommissarisk statsråd. Han gikk raskt i gang med å knytte politiet tettere til partiet. Vervingen i etaten senhøsten 1940 lyktes i en grad regimet ikke klarte å gjenskape i noen andre institusjoner. Noe av nøkkelen lå i det kollektive presset, og ved flere politikamre meldte mannskapet seg inn samlet.

I løpet av vinteren og våren 1941 ledet Lie så en reorganisering av det norske politiet som var sterkt påvirket av SS, det tyske nazipartiets paramilitære politi- og sikkerhetsapparat som ble ledet av Heinrich Himmler i Berlin. Det nye systemet delte norsk politi i to hovedgrener, ordenspoliti og sikkerhetspoliti. Innunder det siste hørte etter hvert Grensepolitiet, Kriminalpolitiet og Statspolitiet. Det som siden slutten av 1930-årene hadde vært overvåkningsavdelingen i Oslo-politiet, ble grunnstammen i Statspolitiet, hvor medlemskap i NS var påkrevd for alle ansatte. Denne enheten skulle ta seg av «politiske saker» og tok form som en mer moderat norsk parallell til det beryktede tyske Gestapo.

Til å lede Statspolitiet utpekte Jonas Lie en kjenning fra et tidligere opphold i Øst-Finnmark. Karl A. Marthinsen hadde militær bakgrunn, og han hadde helt siden partistiftelsen i 1933 også vært et trofast og ivrig NS-medlem. [21] Marthinsen ble formelt underlagt det norske sikkerhetspolitiets sjef (en stilling han selv overtok i 1943), men forholdt seg primært til Lie og det tyske sikkerhetspolitiet direkte. [22] Det tyske politiets tilstedeværelse i Norge var hovedsakelig innrettet mot å slå ned på norsk motstandsvirksomhet, men det hadde også en egen avdeling for såkalte jødesaker, som fra februar 1941 ble ledet av den 31 år gamle SS-offiseren Wilhelm Wagner.

Ved inngangen til landssvikoppgjøret var det i utgangspunktet betydelig forskjell på politifolk som hadde tjenestegjort i det ordinære politiet, som for en stor del tok seg av vanlige ordensforstyrrelser og kriminalsaker, og dem som hadde vært i Statspolitiet, som hadde i oppgave å beskytte NS-regimet. I juni 1945 beskrev rikspolitisjef Aulie okkupasjonstidens statspoliti som fryktet og avskydd. [23] Det var derfor neppe helt tilfeldig at landssvikoppgjørets aller første rettssak gjaldt en med bakgrunn herfra.

Reidar Haaland hadde i 1945 blitt 26 år. Han hadde meldt seg inn i NS like før jul i 1940 og vervet seg frivillig til østfronten som SS-soldat året etter. Etter å ha kommet tilbake i 1943 gikk han inn som konstabel i Statspolitiet, før Gestapo rekrutterte ham som etterforsker for resten av krigen. [24] I tysk tjeneste torturerte han flere norske fanger. Aftenposten skrev at den tiltalte «uten hemninger [hadde] hatt glede av å øve grusomheter overfor landsmenn». [25]

Blant vitnene i Haaland-saken var den tiltaltes kollega i Statspolitiet, «den beryktede angiver» Einar Dønnum, som hadde gått helhjertet inn for nyordningen. Avisene omtalte ham som «storbøddelen». På spørsmål fra aktor svarte Dønnum at det i Statspolitiet offisielt ikke var tillatt med mishandling av fanger, men «overlatt til de underordnede å avgjøre om det var nødvendig å benytte vold». [26]

Lagmannsretten konkluderte allerede 16. juli med at Reidar Haaland «fullt ut har forstått at de mishandlinger […] han foretok overfor landsmenn for å presse fram opplysninger var til gagn for tyskernes krigsinteresser» – og dømte ham til døden. I sin vurdering av anken fastslo Høyesterett landssvikanordningens gyldighet. [27] Dommen mot Haaland ble opprettholdt, og han ble skutt på Akershus festning 17. august.

Rettssaken befestet inntrykket av Statspolitiets brutalitet, men også av at et radikaliserende generasjonsskifte hadde funnet sted i etaten fra og med 1943. [28] Hirdmenn og hjemvendte SS-frivillige overtok da i stor grad stillinger etter folk som sluttet eller, i noen tilfeller, ble avslørt som motstandsfolk.

Det tyske helvete

Historiene om tortur av nordmenn gjorde sterkt inntrykk i 1945. Det gjorde også beskrivelsene av nazistenes konsentrasjons- og utryddelsesleirer på kontinentet og nyhetene om gasskamrene som hadde vært i bruk der. «Det er grunn til å frykte at mange av de norske jøder er omkommet, men noen sikker bekreftelse på det foreligger ikke», skrev Aftenposten en uke etter den tyske kapitulasjonen. Dagbladet intervjuet 24. mai noen av de overlevende jødene om deres adskillelse fra familiemedlemmer i Auschwitz: «Vi visste ikke hva som skulle skje da de ble sendt av sted. Vi fikk ikke engang lov til å si adjø», fortalte de. [29]

Selv om okkupasjonsregimet ikke umiddelbart innførte formelle sanksjoner mot jødene, besluttet de tyske myndighetene, som på dette tidspunktet hadde kontroll over hele Sør-Norge, allerede i mai 1940 å inndra jødenes radioer, lenge før den øvrige befolkningen uten NS-medlemskap fikk sine apparater beslaglagt. Det norske politiet sto for selve aksjonen. Sporadiske arrestasjoner og mishandling av jøder forekom det neste året. Før invasjonen av Sovjetunionen i juni 1941, hvor Øst-Finnmark var ett av oppmarsjområdene, fengslet tysk sikkerhetspoliti ikke bare en lang rekke personer fra arbeiderbevegelsen i Nord-Norge, men også femten jødiske menn i landsdelen. [30]

En drastisk endring inntraff da NS-myndighetene i januar 1942 krevde J-stempel i jødenes legitimasjonskort, og da Quisling i mars gjeninnførte grunnlovsformuleringen som fra 1814 til 1851 hadde nektet jøder adgang til det norske riket. Fra våren 1942 økte antallet enkeltarrestasjoner av jøder over hele landet, og regimet begynte også å beslaglegge jøders forretninger og boliger.

På høsten eskalerte den antijødiske propagandaen, og i oktober inntraff to hendelser som dannet en opptakt til den første store aksjonen som rammet jødene i Norge. I begynnelsen av måneden innførte Terboven unntakstilstand i Trøndelag. Den primære hensikten var å få has på motstandsbevegelsen, men også lokale jøder ble målrettet arrestert. Trondheim var allerede byen hvor de voldelige tiltakene mot jøder hadde begynt tidligst, og nå ble de ytterligere forsterket. Deretter begikk en panikkslagen flyktninglos drap på en grensepolitikonstabel på Østfoldbanen. Skylden ble lagt på to jøder som var med motstandsmannen på toget. Få dager senere, 26. oktober, fulgte arrestasjonen av alle jødiske menn over 15 år i Norge. Igjen var det norsk politi som sto for gjennomføringen.

I en ny og voldsom massepågripelse en måned senere innbrakte hundrevis av politifolk jødiske kvinner og barn og en del eldre jødiske menn som hadde blitt løslatt 7. november. Ikke engang gamle og svake, gravide eller sykehuspasienter var unntatt. Vettskremte og fortvilet ble de alle tvunget med ned til Oslo havn, hvor det tyske skipet D/S Donau lå klart. Fengslede jøder fra andre deler av landet ble transportert til hovedstaden, men ikke alle ankom før Donau la fra kai ved 15-tiden 26. november 1942. Etter at de i flere måneder hadde vært innesperret og redde for hva som kom til å skje, sendte regimet dem om bord på den andre store skipstransporten med jøder fra Norge, med M/S Gotenland i slutten av februar 1943.

Hvor mange jøder som til sammen hadde vært om bord i de to skipene, var fortsatt svært usikkert den første tiden etter frigjøringen. Den 19. juni 1945 kunne Aftenposten opplyse: «De norske jøder ble myrdet straks etter ankomst til de tyske konsentrasjonsleirer. Bare 12 av ca. 1000 er sluppet levende fra det tyske helvete.» [31] Uttrykket «det tyske helvete» var betegnende for samtidens syn på krigens konsekvenser. De samme ordene ble brukt om lidelsene alle deporterte nordmenn hadde gått gjennom, fra kvinnene som var i Ravensbrück, til dem som forsvant i «de tauses leir» i Natzweiler så vel som i Auschwitz. [32] Det var noe ubegripelig over omfanget av de menneskelige tapene.

For nordmenn flest var kaoset som fremdeles utspant seg i det utbombede og nedbrente Europa, dessuten noe ganske fjernt. Mange steder ble krigens sivilisasjonssammenbrudd avløst av frigjøringens solidaritetskollaps. [33] I Norge var oppgjøret først og fremst knyttet til quislingene. I Frankrike var det latinske ordet collaborare i bruk fra 1940 som et begrep for skamfullt samarbeid med fienden. [34] I 1945 tilbakeholdt den norske pressen få eller ingen personopplysninger om de hjemlige kollaboratørene. Det var verken ukjent eller oversett at nordmenn hadde stått for arrestasjonen og overleveringen av jødene til tyskerne. En fra okkupasjonstidens hemmelige politiledelse uttrykte blant annet i juni at tjenestemenn «som f.eks. var med på jødearrestasjonene […] har ingen fremtid innen etaten». [35] I den samme uttalelsen het det likevel også at det «fra politihold ble gjort et kolossalt arbeide for å redde jødene, og likeså for å redde lærerne». Dette skulle «selvfølgelig bli godskrevet hver enkelt», lød det videre, før det ble lagt til at heller ikke «de som deltok i varslingstjenesten er […] glemt». Det lå dermed i sakens natur at mange politifolk etter krigen ville sette seg selv i et fordelaktig lys for å unngå straff eller sikre sitt gode navn og rykte.

Da Knut Rød var i forhørsretten 6. juni 1945, fikk han direkte spørsmål om sin befatning med aksjonene mot jødene. Han svarte at han en gang på høsten 1942 hadde fått «ordre om å ordne rent polititeknisk» med arrestasjonene. Rød oppga også at han meldte seg inn i NS i januar 1941 og ut igjen i slutten av september 1943, men bedyret at han aldri hadde hatt noen politisk interesse. Han gikk inn i partiet for på «den måte å oppnå beskyttelse under sin tjenestegjøring som politimann», sa han.

Dommeren tok påtalemyndighetens fengslingsbegjæring til følge. Rød ble sittende bak lås og slå på Ilebu, i det som frem til frigjøringen hadde vært Grini fangeleir. Påtalemyndigheten fikk en frist på fire måneder, «innen hvilken tid forundersøkelse må være begjært eller tiltale reist». [36]

Det drøyde med å få i gang etterforskningen av Rød, men neppe fordi det ble tatt lett på saken. På den ene siden var det så lite tvil om grunnlaget for siktelsen at andre tilfeller kunne prioriteres. På den andre var oppgjøret med politiet en spesielt komplisert og omfattende affære. Et mangfold av motiver og insentiver lå bak den store andelen innmeldte politimenn i Nasjonal Samling. Blant dem som hadde blitt stående i stillingen sin, var det en del som velvillig utførte oppgavene sine, og noen som med tilsvarende iver forsøkte å undergrave dem. Mellom slike ytterpunkter lå ulike grader av medvirkning og motarbeidelse. For etterforskere og påtalemyndighet viste det seg vanskelig å plassere mange helt eksakt i dette landskapet – og ikke minst dra opp grensene for hva som eventuelt kunne og skulle «godskrives».

Fem dager etter at Rød var i forhørsretten, skrev Aftenposten om utgivelsen av en lyrikksamling fra den 60 år gamle høyesterettsadvokaten Leif S. Rodes hånd. [37] Han hadde siden noen år før krigen drevet et advokatkontor sammen med kollegene Ragnar Christophersen og Peder A. Holm. Rode hadde under okkupasjonen forsvart mange nordmenn i både den tyske krigsretten og i NS’ såkalte folkedomstol. [38] At han «med oppbud av all sin intelligens, sin menneskekunnskap og sin juridiske kløkt ustanselig sloss for sine landsmenns liv, vil utallige mennesker ha i takknemlig minne», skrev avisen om den poetiske juristen.

Rodes dikt hadde vært spredt i motstandsmiljøene under krigen. Etter frigjøringen inngikk en del av dem i boken -men det steg en grotid. [39] Ett av diktene bærer tittelen «Barnemordet i Betlehem». I korthugde ord med et omsluttende rimmønster tramper det frem bildet av det norske politiet som bryter seg inn i skoletimen for å hente de jødiske elevene. Så fortsetter det:

Frøken ville også prøve

å beskytte sine små

«Begge par foreldre må

varsles først» – «Stopp det tøvet!

Allting er i beste gjenge,

de vil treffe dem ombord,

nå skal bort fra Norges jord

ryddes hele jødeslenget.

Altså, på med skjerf og vanter,

fort nå barn, jeg skal ha fler.»

Hva kan frøken gjøre mer

uten hjelp fra noen kanter?

Diktet kritiserer videre politiets lydighet for «herskervinket», før det avsluttes med denne strofen:

Og ditt eget folk og land

tramper med sin jødeliste

gjennom lokket på din kiste

Henrik Arnold Wergeland. [40]

Samme uke som utgivelsen av -men det steg en grotid påtok Leif S. Rode seg å bli den varetektsfengslede Knut Røds advokat. [41]

Kimen til en forsvarsstrategi

Rode var svært aktiv gjennom hele sommeren 1945. En annen politimann han bisto, var Haakon Schønning, og den saken var ifølge Dagbladet «omfattet med usedvanlig interesse på grunn av de mange uvanlige omstendigheter omkring hans forhold». [42] Rundt nyttår 1945 hadde det tyske sikkerhetspolitiet arrestert Schønning på mistanke om motstandsarbeid, og han satt de siste drøye fire månedene av okkupasjonen i enecelle på Akershus festning. Etter frigjøringen ble han siktet for NS-medlemskap, og utover det for at han hadde latt seg beordre til å arrangere flere sportsstevner i okkupasjonsregimets regi og slik «bidratt til å bryte idrettsfronten», samt for å ha angitt en sporvognsfører og en konduktør. I slutten av juni forsøkte Schønning å begå selvmord i fortvilelse over å ha blitt fengslet på nytt, og Rode rykket da ut i pressen og ba om ro for sin klient. [43]

Samtidig oppnevnte Justisdepartementet Rode til å sitte i en tremannsnemnd som skulle bistå kunstnerforeningene med å skape felles retningslinjer for sine interne medlemsopprydninger, de såkalte æresrettene. Slike utenomrettslige oppgjør i Norge fant sted på flere nivåer og måter, ikke bare innenfor det store norske organisasjonsvesenet, men også i helt private sammenhenger. Begge deler førte med seg både sosiale og økonomiske konsekvenser for den enkelte og hans eller hennes nærmeste.

I æresrettene, som hadde eksklusjon av medlemmene som strengeste reaksjonsform, var spørsmålet om «nasjonal holdning» – om de mistenkte hadde stilt seg imot NS og okkupasjonen – det avgjørende punktet. [44] Før saken til en rekonvalesert Haakon Schønning kom opp i forhørsretten i slutten av juli, hadde Rode allerede knyttet den til det samme poenget: Den siktede hadde gjennom sin stilling i politiet angivelig kommet med flere viktige opplysninger til motstandsbevegelsen og slik vist at han hadde rett innstilling. Hans «store arbeid for Hjemmefronten oppveier mange ganger de feil han har begått», mente Rode. [45] Forhørsretten ila Schønning en relativt kort varetektsfengsling på åtte dager. [46]

Advokatens retorikk var som beregnet på den justeringen i landssvikanordningen som skjedde kort tid etterpå. Siden langt flere nordmenn enn anslått ble satt under etterforskning etter frigjøringen, måtte noe gjøres. I begynnelsen av august 1945 innførte man et tillegg til anordningen for å oppnå en enda smidigere rettshåndhevelse, slik konstituert lagmann Erik Solem forklarte i sin publiserte kommentarutgave.

Endringen av § 5 gjorde at det ikke lenger bare var ved «mindre alvorlige» gjerninger at straff for NS-medlemskap kunne falle bort. Også medlemmets generelle innstilling kunne heretter medføre det samme. Solem skrev: «Det avgjørende vil være om den skyldige i virkeligheten har vært nasjonalsinnet og har vist dette i gjerning. Ofte kan forholdet være det at den skyldige i større eller mindre grad har vært gjenstand for press, men den hele tid har stilt seg avvisende overfor N.S. og dens virksomhet.»

Også tidsrom (enkelte ble mistenkt for å ha bedrevet illegalt arbeid kun mot slutten av okkupasjonen, såkalt roing for å komme seg på «riktig» side) og det å ha tatt «stor risiko» var faktorer som måtte spille inn. [47] Når det gjaldt offentlige tjenestemenn som var siktet for bistand til fienden etter § 86, ville den endelige vurderingen av samarbeidets tillatelighet ifølge Solem avhenge av om de utførte handlingene «i overveiende grad» hadde kommet befolkningen eller samfunnet til gode, og om de var «forenelige med den troskapsplikt han skylder den lovlige norske myndighet». Solem påpekte samtidig at «all hjelp til pågripelse og transport av jøder» fremdeles var alvorlige handlinger som også ble rammet av andre bestemmelser i straffeloven, deriblant § 223 om ulovlig frihetsberøvelse. [48]

Omtrent samtidig med justeringen av landssvikanordningen kom det nye generelle retningslinjer fra rikspolitisjef Aulie for bedømmelsen av suspenderte politifolk. Det skulle nå skilles mellom dem som hadde meldt seg inn i NS under det kollektive presset høsten 1940, og dem som hadde gjort det individuelt og på eget initiativ. Videre var det av betydning om de som hadde vært i Statspolitiet, selv hadde valgt å gå inn eller latt seg rekruttere. Tjenestemenn i ledende stillinger bar et ekstra stort ansvar. Det måtte ellers «stilles strenge krav om individuell behandling for alle politifolks vedkommende og tas hensyn til den enkeltes holdning og omdømme», het det i rikspolitisjefens instruks. [49]

Det norske rettsoppgjørets spesielle omstendigheter kom ekstra klart til syne i behandlingen av sakene som gjaldt Statspolitiets folk: De siktede og tiltalte embets- og tjenestemennene herfra var i praksis skyldige til det motsatte var bevist. Det snudde den juridiske bevisbyrden på hodet, og i denne situasjonen lå ikke bare Leif S. Rodes største utfordring – men også mulighet – som Knut Røds advokat.

Den norske fører for retten

Spørsmålet om det norske medansvaret for forbrytelsene mot jødene kom først opp i retten i saken mot Vidkun Quisling sensommeren 1945. I løpet av sin nesten tre timer lange innledning 20. august kom aktor Annæus Schjødt inn på NS-formannens bidrag til det han kalte et «av de uhyggeligste blad i okkupasjonens historie». [50]

To jødiske vitner var innkalt til lagmannsretten. Den ene var Leo Eitinger, som var lege og hadde kommet til Norge fra Tsjekkoslovakia sent i 1930-årene. Han ble arrestert allerede i mars 1942, men ikke deportert før med Gotenland nesten et år senere. Eitingers medisinske tittel skaffet ham arbeidsoppgaver på Auschwitz-Birkenau-kompleksets fangesykehus. Det bidro til å redde livet hans. I retten fikk han spørsmål om hvorvidt massedrapene i konsentrasjonsleirene var «alminnelig kjent blant jødene» i Norge i 1942. Eitinger svarte at man hadde vært klar over de antijødiske lovene i Tyskland siden 1935 og de gjentatte overgrepene som fant sted under nazi-regimet. Gasskamrene visste folk her i landet derimot ikke om, mente han.

Også Asriel Hirsch ble deportert i februar 1943. I vitneboksen bekreftet han Eitingers skildring av tilintetgjørelsen. [51] «Ingen av jødenes tidligere tragedier kan måle seg med disse redsler», skrev Aftenposten fra rettslokalet i Gamle Logen. «Det var dødsstille mens de to jøder talte.» [52]

Den tidligere avdelingslederen i det tyske sikkerhetspolitiet i Oslo, Hauptsturmführer Wilhelm Wagner, avga sitt vitnemål på rettssakens femte dag. Han var den fremste tyske representanten som var til stede ved deportasjonen av jødene fra Norge med Donau i november 1942. I tidligere avhør hadde Wagner «forsikret at aksjonen var igangsatt etter oppfordringer fra Quisling-regjeringen», noe som var det motsatte av hva den tiltalte NS-lederen hevdet. [53]

I retten kom også arrestasjonene av jødene en liten stund i søkelyset. Aktor spurte hvem som foretok dem.

«Selve arrestasjonen ble gjennomført av det norske statspoliti», svarte Wagner.

«Fant det sted samarbeid mellom det norske statspoliti og det tyske sikkerhetspoliti?» ville Schjødt vite.

Wagner svarte med et kort ja.

«Har De konferert f.eks. med generalmajor Marthinsen om disse spørsmål?»

Han hadde snakket flere ganger med statspolitisjefen Karl A. Marthinsen, responderte Wagner, men kunne ikke huske når den første samtalen mellom dem om aksjonene fant sted.

«Var det så at da De første gang snakket med ham, var Marthinsen på det rene med at jødene skulle deporteres?»

«Ja, Marthinsen visste at jødene skulle deporteres», lød svaret.

Schjødt spurte deretter om Wagner hadde kommunisert også med andre i det norske politiet.

«Ja, jeg har hatt konferanser med generalmajor Marthinsens underordnede», sa Wagner og nevnte spesielt «inspektør Rød […] som var ansatt i det norske statspoliti.»

Av de ledende tyske politifolkene i det okkuperte Norge utenom Wagner begikk SS-sjefen Wilhelm Rediess selvmord på Skaugum 8. mai, mens Gestapos overhode i Oslo fra 1941 til begynnelsen av 1945, Hellmuth Reinhard, stakk seg unna i Tyskland etter krigen. [54] En av Reinhards underordnede, Wilhelm Esser, vitnet derimot i rettssaken mot Quisling, men heller ikke han bidro til noen avklaring om hvem som initierte eller visste hva i forkant av aksjonene mot jødene.

Esser avla sin forklaring lørdag 25. august. Samme dag var det Knut Røds tur i vitneboksen. For første gang fikk offentligheten dermed et innblikk i omstendighetene rundt aksjonene, og noe mer spesifikt i det norske politiets og Røds egen rolle. Schjødt åpnet med å spørre Rød om han en dag fikk ordre om å arrestere alle jødiske menn mellom 15 og 65 år.

«Ja, det var en dag høsten 1942», lød svaret.

Schjødt: «Hvem fikk De den ordre fra?»

«Av lederen av statspolitiet. Marthinsen.»

På neste spørsmål svarte Rød bekreftende på at han også selv hadde erfaring fra samarbeid mellom norske og tyske politimyndigheter. Schjødt ville dernest vite om Rød kunne tenke seg muligheten for at Marthinsen og Quisling på forhånd hadde kjennskap til at jødene skulle deporteres fra Norge. Det mente Rød at han ikke kunne si noe om; han hadde bare fått ordren.

«Jeg får kanskje lov til å referere hva De uttalte under et avhør om det i begynnelsen av juli. Det er opplest og vedtatt av Dem», fortsatte Schjødt og siterte så Rød på at han var «overbevist om at så vel Quisling som Marthinsen lenge før pågripelsen skjedde må ha visst om at den skulle finne sted og at jødene skulle deporteres».

Knut Rød slanket nå sin tidligere uttalelse: «At de skulle deporteres er vel kanskje litt meget sagt», uttalte han. Aktor presset ham ikke mer på dette punktet. I stedet brøt rettens formann, Erik Solem, inn i utspørringen:

«Var De klar over at jødene ville bli sendt ut av landet?»

«Det var jeg ikke klar over da de mannlige jøder ble tatt», sa Rød.

«Trodde De at de skulle settes i konsentrasjonsleir her?» fortsatte Solem.

Rød svarte bekreftende. [55]

Ingen av vitnene, heller ikke Rød, kastet dermed noe avgjørende lys over tiltalepunktet som anklaget Quisling for overlagt drap på de norske jødene, og i sin oppsummering medga aktor at det ikke forelå uomtvistelige bevis for at den norske «føreren» visste om den pågående utryddelsen av jødene på kontinentet da deportasjonene fra Norge fant sted. [56]

Den 8. september, dagen etter at hovedforhandlingen i Quisling-rettssaken var avsluttet, skrev Aftenposten om hvordan «[f]em av Europas seks millioner jøder antas omkommet». [57] Anslagene som var i omløp på dette tidspunktet, oppga at det var snakk om nesten 600 000 drepte jøder i Tyskland, 200 000 i Østerrike, 170 000 i Frankrike, 65 000 i Belgia, 850 000 i Romania, og i Polen over to millioner. Tallene var, i likhet med dem som sirkulerte om de norske jødene («ca. 10 av de omtrent 1000 deporterte jøder av alle aldrer har unngått døden», sa Schjødt under rettssaken), fremdeles svært usikre. [58]

Da dommen mot Quisling falt 10. september, la to av rettens medlemmer, ett av dem Solem, til grunn at den tiltalte hadde «vært seg bevisst at flere eller færre av jødene ville bli ført i døden, når han satte sin aksjon mot dem i verk». Flertallet konkluderte imidlertid annerledes. Det mente at Quisling både forsto og sto bak aksjonene, men ikke var seg fullt bevisst at jødene «ville utsettes for å miste livet». Lagmannsretten fant ham dermed skyldig i uaktsomt snarere enn overlagt drap. [59]

Quisling-saken illustrerte slik et utfordrende punkt i landssvikoppgjørets behandling av aksjonene mot jødene, og også i ettertidens vurderinger av hendelsesforløpet i 1942. Det fantes ikke, og er fremdeles ikke funnet, noen skriftlige beviser på hvor eller hvem ordrene om arrestasjonene og deportasjonene kom fra, eller når beslutningene ble fattet. Politiminister Jonas Lie hadde dessuten drukket og medisinert seg i hjel like etter frigjøringen og kunne dermed ikke bidra med noen opplysninger, mens den norske motstandsbevegelsen hadde tatt livet av Karl A. Marthinsen i februar 1945. Spesielt likvidasjonen av sistnevnte skapte et vakuum i hele rettsoppgjøret med Statspolitiets medarbeidere, ikke minst når det gjaldt spørsmålet om ansvaret for aksjonene mot jødene. Med de andre norske politiledernes fravær vokste saken mot Knut Rød i betydning, men rollen hans ble også vanskeligere å klarlegge.

I innledningsforedraget i Quisling-saken hadde aktor redegjort for sin oppfatning av Statspolitiet som «en organisasjon etter ekte tysk nazistisk mønster, som ikke engang tortur var fremmed for». Riktignok var de fleste ansatte «bra og tilstrekkelig sterke» folk, sa Schjødt, men problemet var de «forbrytere og annen berme» som NS bevisst hadde rekruttert som tjenestemenn, og som «var særlig skikket til de oppgaver partiets ledere visste de skulle ha». Schjødt viste her til beryktede navn som Einar Dønnum og hans kollega Sverre Thorhus, en annen kjent torturist, som også hadde blitt likvidert av hjemmefronten i 1944. [60] Det er grunn til å spørre om ikke påtalemyndigheten, ved å stevne Rød som vitne i Quisling-saken, ga ham kredibilitet som en fra innsiden av Statspolitiet det kunne lyttes til. Den tilsynelatende tiltroen til Røds versjon pekte i hvert fall fremover mot hans egen rettssak et halvt år senere.

Det talte også til Knut Røds fordel at dommen mot Quisling forsterket oppfatningen om at ansvaret for de norske jødenes endelikt lå på tysk side – til tross for at arrestasjonene hadde blitt utført av norsk politi. En knapp uke etter domsavsigelsen ble «våre falnes dag» markert over hele Norge, med radiooverføring fra flere steder. Hovedarrangementet i Oslo søndag 16. september var en minneseremoni i universitetets aula. Under tittelen «Stolt sorg» skrev Aftenposten i lørdagsutgaven om «dem som måtte gi livet for landet og friheten». [61] Det var sjøfolkene med sine over 3000 omkomne fra handelsflåten, de militære styrkenes falne i inn- og utland og de sivile som «ofret livet i den indre kamp mot tyranniske overfallsmenn». Avisen trakk også frem «de jagede jøder som så skjendig ble myrdet av barbarene», før den la til at «alle gisler og jøder og de andre som ble myrdet eller pint i hjel i barbariets sinnssvake erobringskamp, la deres minne hedres i et uophørlig arbeid for å kjempe ned den løgn og den åndelige svindel, den skrikende urett og det bunnløse barbari som de ga sitt liv for å bekjempe». Med andre ord var kampen og lidelsen en felles norsk erfaring. Det var først og fremst de tyske nazistene som ble forstått som barbarer.

Den norske samlingsregjeringen leverte et par uker senere sin foreløpige rapport om nazistenes forbrytelser mot Norge til Det internasjonale militærtribunalet (IMT). Rapporten videreførte den samme doble forståelsen. Den slo fast at «grusomhetene og elendigheten som ble påført den norske jødiske befolkningen», måtte nevnes spesielt, men at det var tyskerne som sto bak, riktignok «i delvis samarbeid med quislingene» ved massearrestasjonene. [62] Det ble samtidig gjort et poeng ut av at det aldri hadde eksistert noe «jødisk problem» i Norge, og at antallet jøder i landet hadde vært svært lavt. Antakelsen var nå at av 750 deporterte jøder hadde kun tretten returnert, og at det «ifølge tilgjengelige rapporter» måtte antas at de andre hadde blitt utslettet.

De allierte seierherrenes store rettsoppgjør med det nazistiske lederskapet tok til i Nürnberg i november 1945. Anklagepunktene mot de totalt 24 tiltalte var delt i fire kategorier. Under punktet om forbrytelser mot menneskeheten lå nazistenes antijødiske «program», fra fradømmelsen av borgerlige rettigheter via beslagleggelse og umyndiggjøring til vold, deportasjon, slavebinding, utsulting, mord og masseutryddelse. Mellom fem og seks millioner jøder hadde forsvunnet, «de fleste av dem drept med overlegg av nazi-konspiratørene», het det i tiltalen. [63] Nazistene drepte nesten alle jødene som var deportert fra Norge. Disse utgjorde halvparten av nordmennene som døde i tysk fangenskap i utlandet under krigen.

Avhør og tiltalebeslutning

Den spesielle situasjonen til det norske politiet i 1945, de knappe ressursene som var tilgjengelige for påtalemyndigheten, og tidspresset domstolene ble satt under, gjorde at det var nokså mange «uøvede folk som deltok i arbeidet med rettsoppgjøret», slik Johs. Andenæs senere skulle erkjenne. [64] Akkurat det var den 27 år gamle politifullmektigen Georg O. Lorange et eksempel på. Han hadde tatt juridisk embetseksamen i 1943 og gikk etter frigjøringen rett inn i Oslo politikammers landssvikavdeling. [65] De neste månedene ledet han etterforskningen mot Rød.

Lorange spurte 20. juli etter utskrift fra strafferegisteret, men fikk til svar at Knut Rød ikke fantes oppført der. [66] Deretter ba han i begynnelsen av august om en kartotekundersøkelse av den siktede. Den 6. september stemplet Lorange svaret fra rikspolitisjefens personalkontor som mottatt hos landssvikavdelingen. [67] I papirene sto det at Rød ble ansatt i Aker-politiet i juni 1927 og etter okkupasjonen i 1940 hadde blitt overført til overvåkningsavdelingen i Oslo-politiet. Senere, fra 1. juli 1941, ble han så ansatt som fullmektig i Statspolitiet, og Lorange visste allerede at Rød fra da av hadde vært leder for Oslo- og Aker-avdelingen med ansvar blant annet for saker om legemsfornærmelser og ærekrenkelser. [68] Sommeren 1942 hadde Rød blitt forfremmet til politiinspektør.

Ved siden av å presentere disse faktaopplysningene tegnet dokumentene, som var påført en merknad fra personalkontoret om at de «muligens kan ha interesse ved etterforskningen», også et noe mer detaljert bilde av både mennesket og politimannen Knut Rød. Det første dokumentet var et personalskjema fra august 1941, hvor Rød var registrert som 185 cm høy og med en vekt på 83 kilo. I 1927 hadde han avlagt juridisk embetseksamen, noe som var nødvendig for å stige i gradene i politiet over rangen av konstabel eller betjent. [69] Rød hadde i tillegg eksamen i bokholderi, hadde besøkt Hamburg-politiet i 1928, tatt kurs som brannetterforsker i 1933 og «for øvrig foretatt en del reiser i utlandet (Europa)», kunne Lorange lese. Av andre interesser hadde Rød «en del distansemerker og premier for skiløp, svømming og pistolskytning», sto det videre. [70] Han hadde hatt førerkort siden slutten av 1920-årene.

Det andre skjemaet var fra Nasjonal Samlings personalkontor for offentlig tjeneste og datert tidlig i august 1942. Av det fremkom det at partiet i forbindelse med innstillingen av kandidater til politiinspektører i Statspolitiet hadde oppfattet Knut Rød som «politisk positivt innstillet». [71] Det tredje og siste dokumentet var en bekreftelse fra Politidepartementet på at Rød i august 1943 hadde sagt opp sin stilling i Statspolitiet og sluttet en måned senere.

For Lorange dannet dette utgangspunktet for den videre etterforskningen. Klokken halv tolv på formiddagen 10. september, omtrent samtidig som opplesningen av dommen mot Quisling pågikk, åpnet en av kriminalassistentene ved landssvikavdelingen avhøret av Wilhelm Wagner i fengselet på Akershus festning. Tyskeren avga en kort forklaring om Rød. Den var i samsvar med hans beskrivelse i vitnemålet i rettssaken mot Quisling tre uker tidligere: Wagner hadde hovedsakelig hatt med Karl A. Marthinsen å gjøre, «men enkeltheter ble forelagt Rød», fortalte han. [72]

Lorange og hans kolleger brukte resten av måneden på å hente inn flere forklaringer og uttalelser. Av spesiell interesse var noen av Røds underordnede fra tiden i Statspolitiet. Den 1. juni hadde nemlig motstandsmannen Gunnar Sønsteby skrevet en erklæring til landssvikavdelingen ved Oslo politikammer om en illegal gruppering i Statspolitiet som han hadde dratt nytte av under okkupasjonen.

Sønsteby, som hadde vært sentralt plassert i motstandsbevegelsen, navnga Mathias Løvstuhagen som den illegale gruppens leder. [73] Dette ble underbygget av en rapport fra Henry Næss, som selv hadde vært ansatt i Kriminalpolitiet under okkupasjonen. Han hadde vært Løvstuhagens motstandskontakt fra våren 1942. Det viktigste gruppen hadde bidratt med, var ifølge Næss å varsle om Statspolitiets planlagte arrestasjoner og razziaer, og å lekke en del andre opplysninger. Til slutt la Næss til at Løvstuhagen hadde fått god hjelp av Knut Rød. [74]

Løvstuhagen hadde selv skrevet et notat 4. juni om denne motstandsvirksomheten. I det første avhøret noen dager tidligere ser det ikke ut til at han nevnte Rød, men nå gjorde han det. To dager senere forfattet han også en ny erklæring sammen med et annet av de illegale gruppens medlemmer, Petter Kittelsbye, der de skrev at Rød hadde vært til stor hjelp for deres motstandsarbeid: «Vår oppgave i statspolitiet var å søke å bringe til veie alle opplysninger om denne etats daglige arbeid og om mulig også få greie på hva det tyske politi foretok seg», het det. «I dette arbeid støttet K.R. [Knut Rød] oss med alle de midler som sto til hans rådighet.» Løvstuhagen og Kittelsbye fortalte videre at uten Røds bistand «ville det ikke vært mulig for oss å utføre vårt arbeid i statspolitiet for motstandsbevegelsen». [75]

I slutten av september la Røds advokat, Leif S. Rode, press på politiet for å sikre at nettopp Løvstuhagen og Kittelsbye ble avhørt. Spesielt sistnevnte hadde opplysninger om Røds «befatning med jødearrestasjonene», mente Rode. [76] Kittelsbye forklarte seg allerede dagen etter og fortalte da at han selv ikke hadde vært med på aksjonene, men at han 26. november 1942 hadde vært sammen med Rød, som da «hadde kviet seg for å utføre arbeidet». I Løvstuhagens avhørsprotokoll, som ble nedtegnet tre dager senere, var aksjonene mot jødene derimot ikke nevnt. [77]

Da det 6. oktober var tid for en ny runde i forhørsretten for den landssviksiktede Rød, hadde politiet ingen intensjoner om å slippe ham fri. De ba om halvannen måneds forlengelse av varetekten. I løpet av rettsmøtet ble likevel et snev av tvil sådd hos dommer Bjarne Didriksen: «Retten finner etter de foreliggende forhold for tiden ikke å kunne gi noen forlengelse av fengslingsfristen med 6 uker, men heller på den annen side ikke å kunne gå til løslatelse på stedet. Fristen settes til 4 uker.» [78]

Flere andre ble i tiden som fulgte, innkalt til avhør, de aller fleste for å fortelle om forbindelsen mellom Rød, hans underordnede i Statspolitiet og motstandsbevegelsen – og noen av dem kom også så vidt inn på aksjonene mot jødene.

Løvstuhagen og Kittelsbye var som tidligere ansatte i Statspolitiet med kortere medlemskap i NS bak seg begge siktet for bistand til fienden etter straffelovens § 86 og landssvikanordningens § 2. Allerede 1. september hadde politifullmektig Lorange imidlertid anbefalt påtaleunnlatelse for Kittelsbye. Argumentet var at «hans opptreden etter innmeldelsen i N.S. har vært slik at hans medlemskap ikke antas å ville begrunne anvendelse av straff». [79] En måned senere besluttet statsadvokaten også å følge innstillingen. Påtaleunnlatelsen inkluderte Kittelsbyes tjeneste i Statspolitiet. Den 30. oktober konkluderte statsadvokatembetet med det samme for Løvstuhagens partimedlemskap fordi han etter innmeldelsen hadde «gjort en meget betydningsfull og farlig politisk innsats». Stillingen hans i Statspolitiet ble samtidig ansett som ikke straffbar, og den delen av siktelsen ble henlagt. [80]

Det stilte seg annerledes med Knut Rød. Han skilte seg ut ved sin ledende rolle, ikke minst under aksjonene mot jødene. I slutten av oktober leverte etterforskerne sitt forslag til tiltale mot ham. Samtidig var de allerede overbevist om betydningen av Petter Kittelsbyes og Mathias Løvstuhagens motstandsarbeid, og de la inn et notabene også om Rød: «Av hensyn til straffeutmålingen bemerkes at tiltalte uten å ha vært direkte knyttet til noen ʻillegal’ organisasjon har ytet verdifull bistand til slike.» [81]

Lørdag 3. november signerte så statsadvokat Brynjulf Bull den endelige tiltalebeslutningen. [82] Den var delt i to poster med flere underpunkter. I den første posten ble Rød tiltalt etter den borgerlige straffelovens § 86 og landssvikanordningens bestemmelser om bistand til fienden for sitt NS-medlemskap og tjenesten i Statspolitiet. Den andre posten gikk på straffelovens § 223, «som setter straff for den som ulovlig berøver en annen friheten eller medvirker til slik frihetsberøvelse». § 223 gjaldt forbrytelser som var begått overfor privatpersoner, og det skulle en del til for at den ble anvendt under rettsoppgjøret. [83] Røds rolle i aksjonene mot jødene var en sentral del av grunnlaget for begge tiltalepostene. Saken gikk også rett til behandling i lagmannsretten, noe som betød at den ble regnet blant de alvorlige landssviktilfellene. [84]

I slutten av måneden snakket Leif S. Rode med statsadvokat Bull over telefonen, og et par dager senere sendte han noen nye dokumenter som han ønsket at politiet skulle følge opp. Disse ba Rode om å få tilbake så snart etterforskningen mot Rød var ferdig. Han bemerket avslutningsvis i følgebrevet at «jeg forstår at saken har fått ganske store dimensjoner». [85]

Silkefront og dobbeltspill

I slutten av september 1945 holdt Annæus Schjødt, statsadvokaten som hadde vært aktor i saken mot Quisling, et foredrag i Det Norske Studentersamfund i Oslo der han, ifølge et avisreferat, sa «at folk nu også hadde andre ting å interessere seg for enn rettsoppgjøret». Schjødt pekte samtidig på et interessant trekk i tiden: «Det er i det hele tatt et sterkt drag av selvopptatthet ved folket vårt.» [86]

Selvopptattheten spilte ikke minst inn på rettsoppgjøret, der de anklagedes NS-medlemskap hadde blitt det altoverskyggende temaet. Den 9. oktober skrev Arbeiderbladet om et «stort irritasjonsmoment» – den såkalte silkefronten: «Under krigen hadde vi en isfront mot disse mennesker, nå skal det på grunn av misforstått humanisme tas på dem med silkehansker», lød det. I midten av oktober kom et langt og grundig tilsvar fra Johs. Andenæs, som minnet om at det er «lett å være ubønnhørlig sånn i all alminnelighet», men at spørsmålet om skyld og straff «tar seg ofte annerledes ut når en får den enkelte menneskeskjebne inn på livet og selv skal uttale dommen». [87]

Andenæs påpekte også at det sentrale spørsmålet i strafferetten var hva «vi vil oppnå med straff». Slik han så det, var det overordnede poenget å hindre lignende forbrytelser i å skje igjen i fremtiden. Kravet om et grundig og strengt oppgjør med landssvikerne måtte videre ta hensyn til hva som gagnet samfunnet på sikt, fortsatte han, nemlig å rehabilitere dem som innbyggere.

Den samme oppfordringen til moderasjon i hevnlysten kom fra Leif S. Rode en måned senere under en debatt foran et fullsatt auditorium ved Universitetet i Oslo. Byfogd Bjarne Didriksen, dommeren som hadde ledet rettsmøtet i Rød-saken halvannen måned tidligere, innledet om kveldens hovedtema: «Gjenopprettelse av landssvikfangene. Et aktuelt sosialt spørsmål.» [88] Rode og rikspolitisjef Aulie kommenterte foredraget, og begge sa seg enig i hovedpoenget om at «vanlige» NS-medlemmer som hadde mottatt sin straff, ikke måtte utstøtes av fellesskapet. Rode differensierte landssvikerne enda mer ut fra sine erfaringer som forsvarer da han la til:

Jeg har klienter på Ilebu som har levd under forhold og handlet under forhold så jeg må si til meg selv: Kan du være sikker på at du ikke hadde gått fram på samme måte under samme situasjon? Det er så lett for oss i Oslo å si at «herregud, dette må du da ha skjønt», og det var så lett under krigen for da var alle N.S.-folk kjeltringer og de skulle henges. Men nå ser vi det annerledes, og vi begynner å forstå at det var ikke alle som hadde det så klart på det rene som vi kunne ha det og som vi pliktet å ha det. [89]

På et temperaturfylt møte i Norsk Kriminalistforening i desember uttalte Rode også at rettsoppgjøret var «vokst oss helt over hodet». Han gikk sterkt imot at «mange fanger som for år tilbake hadde vært innom NS og senere hadde gjort landet store tjenester, ikke ble sluppet løs». [90]

Diskusjonen gjenspeilte den anspente stemningen innad i politiet, hvor den særlig store andelen tidligere NS-medlemmer, så vel som oppgjørets omfang og kompleksitet, skapte sterke motsetninger. Det boblet over like før jul i kjølvannet av en rettssak som ifølge Arbeiderbladet var av «stor prinsipiell betydning for de suspenderte polititjenestemenn som har vært medlemmer av NS». Midt i saken lå spørsmålet om innsats for hjemmefronten skulle føre til straffelettelser eller bortfall av straff. Denne gangen gjaldt det Hans Minge, tidligere formann i Norsk Politiforbund, som var tiltalt for å ha oppfordret politifolk til å gå inn i NS i 1940. I løpet av krigen skulle han også ha «drevet en del med illegalt arbeid, og vært medlem av en illegal politigruppe i Halden» – og det var her rettens dilemma ble stilt skarpt. Idd og Marker herredsrett frifant Minge på alle punkter da retten kom frem til at han hadde brukt partimedlemskapet til å «utføre noe vesentlig til gavn for landets interesser». Ifølge et oppslag i Vårt Land påpekte dommeren: «De er frikjent, ikke fordi det er berettiget å handle slik som De gjorde, men fordi at De trodde det var berettiget.» [91]

Utfallet i saken utløste sterke reaksjoner. Politikorpset i Bergen så dommen «som en hån mot dem som viste en klar nasjonal holdning under krigen». [92] Frifinnelsen av Minge spilte også inn på at 700 medlemmer av Oslo og Aker nye Politiforening i midten av desember sa opp sine respektive stillinger i protest mot at «ca. 300 politimenn som har hatt medlemskap i NS, er kommet inn i etaten igjen». [93] Riksadvokat Sven Arntzen anket Minges frifinnelse inn for lagmannsretten, og i 1947 ble han dømt til fengsel i et halvt år.

Kun én uke ut i 1946 ble avisene så sterkt opptatt av siktelsen mot Ola Fritzner, som under okkupasjonen hadde hatt en ledende stilling i ordenspolitiet. Fritzner hadde utvilsomt hatt kontakter helt til topps i motstandsbevegelsen, men han hadde også gjort seg til en personlig venn av Siegfried Fehmer, den brutale sjefen for Gestapos kontraspionasje i Oslo. Han hadde i tillegg veket unna en planlagt bortføring av tyskeren. I august 1944 hadde Gestapo pågrepet Fritzner på mistanke om motstandsarbeid. Etter krigen hadde påtalemyndigheten ønsket ham varetektsfengslet så lenge etterforskningen mot ham pågikk, men fikk ikke medhold, verken i forhørsretten eller i lagmannsretten. [94] Like over jul besluttet statsadvokaten for landssviksaker i Oslo og Akershus å henlegge siktelsen mot Fritzner etter en gjennomgang av det samlede bevismaterialet. [95] «Dermed er en av de mest omdiskuterte landssviksaker omsider avgjort», skrev Dagbladet: «Som medlem av NS og med kontakter i Hjemmefronten spilte han et dobbeltspill som etter krigen førte til at han kom under etterforsking for landssvik.»

Rettsoppgjøret med politiet var med andre ord i høyspenn da Knut Rød 22. januar 1946 fikk forkynt tiltalen som var besluttet reist mot ham. [96] Spørsmålet om «godskrivelse» i forholdet mellom NS-medlemskap og tjeneste i politiet på den ene siden og motstandsarbeid på den andre var politisk betent og juridisk uavklart. Mot denne bakgrunnen gjorde Rød-sakens aktører seg nå klare til den første runden i retten.

